Source: https://mno.hu/kulfold/az-europai-emberi-jogi-birosaghoz-fordultak-volt-katalan-vezetok-2426826
Timestamp: 2017-12-15 16:04:35
Document Index: 1860625

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

﻿ Az európai emberi jogi bírósághoz fordultak volt katalán vezetők - Magyar Nemzet
2017. november 10., péntek 15:44, frissítve: péntek 16:55
A strasbourgi székhelyű Emberi Jogok Európai Bíróságához (EJEB) fordult Carles Puigdemont leváltott katalán elnök és Carme Forcadell, a feloszlatott katalán parlament elnöke jogai megsértése miatt – közölte az MTI jelentése szerint a bíróság pénteken.
A tájékoztatás szerint a leváltott katalán vezetők keresetet nyújtottak be Madrid ellen arra keresve a választ, vajon szabályos volt-e, hogy a spanyol alkotmánybíróság felfüggesztette a függetlenség kikiáltásáról tartott parlamenti üléseiket.
A bíróság beszámolt arról is, hogy katalán magánszemélyek is a testülethez fordultak, mert elmondásuk szerint az október elején tartott, Katalónia függetlenségéről szóló népszavazást előkészítő választási bizottság egyes tagjaira egyenként 6000 eurós bírságot szabtak ki. A strasbourgi bíróság közlése szerint a beadványokat átvették, az eljárás rendje szerint közlik Madriddal, majd hamarosan döntés születik arról is, hogy a keresetek az emberi jogi bíróság hatáskörébe tartoznak-e.
A spanyol állami főügyész lázadás, zendülés, hűtlen kezelés és egyéb bűncselekmények miatt kezdeményezett büntetőeljárást a volt katalán kormány, valamint a katalán parlament elnökségének tagjai ellen, miután a térség vezetése az október eleji, alkotmányellenes népszavazást követően egyoldalúan kinyilvánította Katalónia függetlenségét. A spanyol büntető törvénykönyv a zendülést közrend elleni bűncselekményként nevesíti, szemben a magyarral, amely katonai bűncselekményként tartja számon.
Carme Forcadell, a feloszlatott katalán parlament elnöke 150 ezer eurós (46,8 millió forintos) óvadék ellenében szabadlábon védekezhet, azonban börtönbe kell vonulnia, amíg nem fizeti ki a megszabott összeget. Egy hete van előzetes letartóztatásban a leváltott katalán kormány nyolc tagja, lázadással, zendüléssel, hűtlen kezeléssel és egyéb a bűncselekményekkel vádolják őket.
Az Emberi Jogok Európai Bírósága az Európai Uniótól független, 47 tagállamot tömörítő Európa Tanács intézményi családjába tartozik, ítéleteit Az emberi jogok európai egyezménye alapján hozza meg. Jogsértés megállapítása esetén a strasbourgi bíróság vagyoni és nem vagyoni kártérítést, úgynevezett igazságos elégtételt ítélhet meg, de ítéleteivel nem semmisítheti meg tagállamok jogszabályait.
katalánEmberi Jogok Európai BíróságaKatalónia